Церемония по приключване на проект за ремонт на ЦДГ “Снежанка” в Златоград
На 19 май 2010 г. Н. Пр. Г-н Цунехару Такеда, извънреден и пълномощен посланик на Япония, посети ЦДГ “Снежанка” в Златоград по случай приключването на проект за ремонт на детското заведение, осъществен с финансовата подкрепа на японското правителство в размер на 37 614 евро.

Договорът за дарението беше подписан на 20 февруари 2009 г. от посланик Такеда и кмета на Златоград Мирослав Янчев. Това е един от 76 проекта, реализирани по Програмата за отпускане на безвъзмездна помощ на местно равнище, която съществува от 1998 година насам като общата сума на даренията надхвърля 3 мил. евро. 
Проектът за ремонт на ЦДГ “Снежанка” в Златоград допринесе за подобряване на средата за отглеждане на децата чрез подмяна на остарялата дограма, външно саниране на сградата и подмяна на водосточни казанчета и олуци.
В приветственото си слово по време на събитието Н. Пр. Такеда  подчерта значението на образованието за всяка държава, в това число и за Япония, което е и причината посолството да подкрепи този проект. 
ЦДГ “Снежанка” в град Златоград от дълги години си сътрудничи с начално училище Тагума в японския град Фукуока. Н. Пр. Посланик Такеда изрази своята готовност да подкрепя и занапред развитието на дълготрайни приятелски отношения между България и Япония. 

